Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 283/13/6606	Lučenec, 22.7.2013
EEČ : 2-47-132-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletých detí XXXXX, nar. XXXXX a XXXXX, nar. XXXXX hoci bol právoplatným rozsudkom Okresného súdu v XXXXX č.k. 11P XXXXX/2006 zo dňa 09.10.2006 zaviazaný k plateniu výživného mesačne sumou 26,55 € na maloletú XXXXX a sumou 23,24 € na maloletého XXXXX počnúc dňom 01.10.2006 vždy predom do 20-teho dňa toho ktorého mesiaca k rukám matky detí XXXXX, nar. XXXXX, túto povinnosť riadne, pravidelne  a v plnej výške neplnil v Kalinove a inde a za obdobie od 01.08.2012 doposiaľ matke detí XXXXX na výživnom  dlhoval sumu 547,69 €

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom PZ, OO PZ v Poltári  vedené trestné stíhanie  pre prečin zanedbania povinnej výživy podľa § 207 ods. 1  Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.
	Obvinený XXXXX vo svojej výpovedi uviedol, že si je vedomý vyživovacej povinnosti voči svojim deťom maloletej XXXXX a maloletému XXXXX.  Doznal, že výživné nevyplatil riadne a v plnej výške matke detí XXXXX v období od 01.08.2012 až do júna 2013. Uviedol tiež, že vkladom na účet matke detí jej dňa 10.06.2013 vložil 450,- €, dňa 14.06.2013 vložil na účet sumu 50,- €  a ďalších 50,- € matke detí na účet vložil dňa 15.07.2013. Spolu jej teda vyplatil sumu 550,- €, čím uhradil všetko dlžné výživné vrátane bežného výživného za mesiac jún 2013. Obvinený dodal, že deti pravidelne navštevuje a berie si ich do miesta svojho trvalého bydliska a tiež im kupuje rôzne veci. 
Výpoveď obvineného v plnom rozsahu potvrdila aj svedkyňa - poškodená XXXXX. Uviedla, že obvinený jej postupne vkladom na účet vyplatil 550,- €, čím uhradil všetko dlžné výživné od 01.08.2012 vrátane bežného výživného za jún 2013.  Dodala, že počas obdobia neplatenia výživného deti núdzou netrpeli. 
	Skutočnosť, že obvinený poškodenej vyplatil vyššie uvedenú sumu preukazujú aj fotokópie hotovostných vkladov na čl. 26-28 vyšetrovacieho spisu.   
	Podľa § 86 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 písmeno a/ Trestného zákona a  svoju vyživovaciu povinnosť dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka